AMERIKA SE POVUKLA IZ SPORAZUMA ABM.  14/6/02 - 2002-06-14
Predsjednik Bush smatra da Sporazum ABM predstavlja smetnju Sjedinjenim Državma da odgovore na nove sigurnosne prijetnje, koje dolaze
Reagirajući na vijest da se Amerika zvanično povukla iz Sporazuma ABM, Rusija je saopštila da se, prema međunarodnom zakonu, više ne osjeća obaveznom da se pridržava sporazuma o smanjenju strateškog naoružanja iz 1993. godine, poznatog kao START 2. Prema ovom sporazumu, Rusija i Sjedinjene Države treba da svoje arsenale nuklearnog oružja smanje za dvije trećine. Obrazloženje: ruski parlament je, svojevremeno, usvajanje sporazuma START 2 uvjetovao očuvanjem drugih sporazuma o oružju, kao što je Sporazum o anti-balističkim raketama iz 1972. iz kojeg su se Sjedinjene Države juče zvanično povukle. Sjedinjene države su se povukle iz Sporazuma ABM, u nastojanju da razviju jedan efikasniji odbrambeni sistem. Predsjednik George W Bush smatra da je taj sporazum odraz zastarjele hladnoratovske politike, te da on predstavlja smetnju Sjedinjenim Državma da odgovore na nove sigurnosne prijetnje, koje dolaze od strane terorista ili takozvanih odmetnutih država. Sporazum ABM potpisali su 1972. godine bivši predsjednik Richard Nixon i tadašnji sovjetski lider Leonid Brežnjev. Odredbe sporazuma zabranjivale su dvjema zemljama da razvijaju sisteme za odbranu od balističkih projektila na svojim teritorijama. Glasnogovornik Bijele Kuće Ari Fleischer izjavio je da su predsjednik i vojska Sjedinjenih Država spremni da odgovore na bilo kakve potencijalne prijetnje. On je dodao da je predsjednik potpuno posvećen tome da izgradi antiraketni odbrambeni sistem što je prije moguće, kako bi američki narod i američke snage bili zaštićeni od sve većeg rizika kojeg predstavljaju terorističke države ili mogućnost da teroristi dodju u posjed oružja za masovna razaranja. I dok ovaj 30 godina star sporazum prestaje da važi, Bushova administracija planira da krene dalje sa razvojem svoje nove doktrine o raketnoj odbrani. Već sutra, Pentagon će javnosti predstaviti jedan novi poligon za testiranje raketne odbrane na Aljasci, vrijedan oko 64 milijarde dolara.